次韻張子華九日長詩
作者：陳著
朝代：宋

paragraphs: 君家脈壽張，文氣雄一鄉。
顧我不自武，窮於凍履常。
異盼獨見嗜，古道無炎凉。
憶昨夏季望，南風溪山香。
渠渠飛帖盟，佇我高峰行。
漓俗非所捉，此味如和羹。
壽我醴蘸甲，飫我熬屑薑。
別來坐成久，感激時拊牀。
我耄君亦老，無預世短長。
向來塵埃迹，如雲風掃將。
簞瓢足不足，聽天自斟量。
秋無宋玉悲，春無少陵傷。
逢迎但歌笑，傲睨劇戲場。
不然徒自苦，平地皆羊腸。
加於人數等，衰劣如何當。